Tuhkimo (vuoden 1950 elokuva)

**Tuhkimo** (*Cinderella*) on ranskalaisen Charles Perrault’n Tuhkimo-satuun (1697) perustuva Disney-yhtiön animaatioelokuva vuodelta 1950.

Tuhkimo oli Walt Disneyn ensimmäinen varsinainen pitkä elokuva ''Bambin'' jälkeen, ja elokuvan menestys pelastikin studion vaikeuksilta. Elokuva sai ensi-iltansa Yhdysvalloissa 15. helmikuuta 1950.

Elokuvan nykyään käytössä olevan suomenkielisen jälkiäänityksen ohjasi Pekka Lehtosaari vuonna 1992. Päärooleissa olivat Anna Kuoppamäki, Seela Sella ja Rauha Rentola.

## Juoni

Tuhkimo on leskeksi jääneen aristokraatti-isänsä ainoa ja suuresti rakastama tytär. Tuhkimon isä kuitenkin päättää, että tytär tarvitsee äidin, joten hän menee naimisiin ylpeän ja koppavan lady Tremaine -nimisen naisen kanssa. Lady Tremaine on myös jäänyt leskeksi ja saanut edellisestä avioliitostaan kaksi tytärtä, Anastasian ja Druzellan. Vaatimattoman näköiset ja sosiaalisesti kömpelöt sisarpuolet kadehtivat suuresti kaunista ja lumoavaa Tuhkimoa.

Perhe elää yhdessä onnellisesti monta vuotta, kunnes Tuhkimon isä kuolee. Miehensä kuoleman jälkeen lady Tremaine paljastaa todellisen luontonsa ja ottaa yhdessä tyttäriensä kanssa tilan haltuunsa. He alkavat kohdella kadehtimaansa Tuhkimoa huonosti ja ryhtyvät lopulta käyttämään tätä hyväkseen. Ennen pitkää Tuhkimo pakotetaan kyökkipiiaksi ja palvelemaan kateellisia sisarpuoliaan. Vaikeuksista huolimatta Tuhkimosta kasvaa kaunis nuori nainen, ja hän ystävystyy niin ladossa asuvien eläinten kuin myös useiden tilan lähistöllä elävien hiirien ja lintujen kanssa.

Samaan aikaan kuningas on palatsissaan huolissaan siitä, ettei hänen pojallaan ole aikomuksia mennä naimisiin. Kuningas haluaa palavasti saada lapsenlapsia, joten hän ja suurherttua järjestävät prinssille tanssiaiset, joihin kutsutaan valtakunnan kaikki naimakelpoiset neidot. Prinssin on tanssiaisissa määrä rakastua johonkuhun neitoon ja mennä tämän kanssa naimisiin.

Kun tanssiaiskutsu saapuu myös lady Tremainen taloon, Tuhkimo pyytää äitipuoleltaan lupaa osallistua tanssiaisiin. Äitipuoli lupaa, että Tuhkimo saa osallistua, jos hän saa ensin valmiiksi työnsä ja löytää sitten itselleen vielä sopivan puvun. Estääkseen Tuhkimoa pääsemästä tanssiaisiin äitipuoli määrää tälle kuitenkin kasoittain askareita. Tuhkimon hiiriystävät Vili ja Huli yhdessä muitten hiirten ja lintujen kanssa käyttävät sisarpuolten pois heittämää vyönauhaa ja helminauhaa tehdäkseen Tuhkimolle uuden puvun hänen äitinsä vanhasta mekosta. Kun Tuhkimo saapuu aulaan uudessa puvussaan valmiina juhliin, äitipuoli kommentoi pukua sarkastisesti huomauttaen tyttärilleen vaivihkaa Tuhkimon helminauhasta ja vyönauhasta. Sisarpuolet vihastuvat nähdessään Tuhkimon yllä omia korujaan ja vaatteitaan ja repivät vihoissaan Tuhkimon puvun kappaleiksi. Lopulta äitipuoli käskee tyttäriään lopettamaan, ja he lähtevät yhdessä tanssiaisiin jättäen Tuhkimon yksin kotiin. Tuhkimo juoksee itkien puutarhan perälle.

Tuhkimon hyvä haltijatarkummi ilmestyy puutarhaan. Haltijatar loihtii Tuhkimolle upean välkehtivän puvun ja lasiset kengät sekä muuttaa kurpitsan ja useita eläimiä neljän hevosen vetämiksi vaunuiksi, kuskiksi ja lakeijaksi. Tuhkimo lähtee tanssiaisiin, kun haltijatar on ensin varoittanut häntä siitä, että lumous särkyy keskiyöhön mennessä.

Tanssiaisissa prinssi ei kiinnostu yhdestäkään tytöstä, kunnes näkee Tuhkimon ja lumoutuu tästä välittömästi. Prinssi ja Tuhkimo tanssivat linnassa ja puutarhassa, kunnes linnan kello lyö kaksitoista keskiyön tullen. Tuhkimo pakenee vaunuillaan  linnasta, mutta pudottaa samalla toisen lasikengistään. Kun suurherttua kertoo kuninkaalle salaperäisen tytön katoamisesta, he päättävät löytää Tuhkimon tämän jättämän lasikengän avulla.

Seuraavana aamuna valtakunnassa julistetaan, että suurherttua aikoo vierailla valtakunnan jokaisessa talossa etsimässä tyttöä, jolle palatsista löydetty lasikenkä sopii. Se tyttö, jonka jalkaan tuo kenkä mahtuu, pääsee prinssin morsiameksi. Kun uutiset saapuvat lady Tremainen taloon, lady Tremaine ja sisarpuolet alkavat valmistautua kiireesti suurherttuan vierailua varten. Myös Tuhkimo kuulee kuninkaan tekemästä julistuksesta ja alkaa unelmoida hyräillen palatsissa edellisiltana soineen musiikin tahtiin. Lady Tremaine tajuaa kauhukseen Tuhkimon olevan prinssin kanssa edellisiltana tanssinut salaperäinen tyttö. Hän seuraa Tuhkimoa tämän huoneeseen ullakolle ja lukitsee tämän sisään.

Kun suurherttua saapuu, hiiret varastavat Tuhkimon huoneen avaimen lady Tremainen taskusta ja raahaavat sen kovalla työllä portaat ylös ullakolle. Ylös päästyään he saavat kimppuunsa lady Tremainen pahantahtoisen Lucifer-kissan, mutta sitten Tuhkimon vihikoira Bruno säikyttelee Luciferin tiehensä pelastaen hiiret. Sillä välin sisarpuolet yrittävät tuloksetta ahtaa suurherttuan tuomaa lasikenkää jalkaansa. Suurherttua on juuri tekemässä lähtöä, kun Tuhkimo saapuu paikalle ja pyytää saada sovittaa kenkää. Lady Tremaine, joka tietää lasikengän kuuluvan Tuhkimolle, kamppaa lakeijan, niin että tämä pudottaa lasikengän lattialle. Kenkä särkyy tuhansiksi palasiksi. Suurherttua suree särkynyttä kenkää, mutta Tuhkimo ojentaa hänelle toisen lasikenkänsä lady Tremainen suureksi kauhuksi. Suurherttua ilahtuu löydettyään viimein prinssin salaperäisen rakastetun ja sujauttaa lasikengän leikiten Tuhkimon jalkaan. Tuhkimo ja suurherttua päättävät olla kertomatta kenellekään särkyneestä lasikengästä.

Pian tämän jälkeen vietetään Tuhkimon ja prinssin häitä. Vihkiseremonian jälkeen Tuhkimo ja prinssi laskeutuvat alas kirkon portaita ympärillään kuningas, suurherttua ja kuninkaallisten vartijoiden univormuun pukeutuneet hiiret, jotka heittelevät vastanaineen parin päälle paperinpalasia. Elokuva päättyy Tuhkimon ja prinssin suudelmaan.

## Ääninäyttelijät

### Suomenkielinen versio 1967

*ohjaus Reino Bäckman
*laulujen suomennokset Reino Bäckman 
*suomennos Tapio Kullervo Lahtinen ja Reino Bäckman
*äänittäjä Raimo Kiialainen 
*tuotanto Suomi-Filmi Oy

### Suomenkielinen versio 1992
Lähde:

*Ohjaus: Pekka Lehtosaari (dialogi ja laulu *Bibbedi babbedi buu*) ja Costi Snellman (laulut). 
*Käännös: Pekka Lehtosaari (dialogi ja laulu *Bibbedi babbedi buu*) ja Costi Snellman (laulut).
*Kuoro: Anita Pajunen, Pirjo Aittomäki, Anna-Mari Kähärä, Martti Metsäketo, Jussi Saari, Immo Lehto ja Mikko Jokinen 
*Äänitys ja miksaus: Magnus Axberg
*Tuotanto: Ari Parviainen ja Jaana Hovinen
*Studio: Tuotantotalo Werne

## Laulut

## Vastaanotto
American Film Institute sijoitti *Tuhkimon* vuoden 2008 kymmenen parhaan animaatioelokuvan listallaan yhdeksänneksi. *[[Video-opas|Video-oppaassa]]* vuodelta 1994 Markku Salmi näkee huumorin ja tarttuvien laulujen korvaavan *Tuhkimon* visuaaliset puutteet muihin Disney-tuotantoihin verrattuna. Hän näki huomautettavaa vain VHS-version kömpelössä suomalaisessa jälkiäänityksessä ja antoi elokuvalle neljä tähteä viidestä, mikä vastaa sanallista arviota ”erinomainen”.
## Lähteet

## Aiheesta muualla
* 
* Disney.fi